BAY ขึ้นดอกเบี้ยเงินกู้-ฝาก มีผล 13 ธ.ค.นี้
ธนาคารกรุงศรีอยุธยา ปรับขึ้นอัตราดอกเบี้ยเงินกู้ 0.125%-0.25% ส่วนดอกเบี้ยเงินฝากปรับขึ้น 0.15%-0.50% มีผล 13 ธ.ค.นี้
ธนาคารกรุงศรีอยุธยา ปรับขึ้นอัตราดอกเบี้ยเงินกู้ 0.125%-0.25% ส่วนดอกเบี้ยเงินฝากปรับขึ้น 0.15%-0.50% มีผล 13 ธ.ค.นี้
9 ธ.ค. 2565

นายเซอิจิโระ อาคิตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา จำกัด (มหาชน) หรือ BAY เปิดเผยว่า ธนาคารปรับขึ้นดอกเบี้ยเงินกู้ในอัตรา 0.125%-0.25% ต่อปี โดยนับเป็นการปรับขึ้นอัตราดอกเบี้ยเงินกู้ลูกค้ารายย่อยของธนาคารเป็นครั้งแรก หลังจากที่ธนาคารแห่งประเทศไทย (ธปท.) ปรับขึ้นอัตราดอกเบี้ยนโยบายเป็นครั้งที่สามในปี 65
โดยการปรับในครั้งนี้เป็นไปตามแนวทางในการปรับขึ้นอัตราดอกเบี้ยนโยบายแบบค่อยเป็นค่อยไป เพื่อสนับสนุนการฟื้นตัวของเศรษฐกิจไทยให้เป็นไปอย่างมีเสถียรภาพ โดยธนาคารจะเฝ้าติดตามสัญญาณทางเศรษฐกิจอย่างใกล้ชิด และยังคงมาตรการให้ความช่วยเหลือลูกค้าทุกกลุ่มอย่างต่อเนื่อง
ทั้งนี้พร้อมตัดสินใจปรับขึ้นดอกเบี้ยเงินฝากประจำระยะเวลาอื่นๆ ในอัตรา 0.15%-0.50% ต่อปี หลังจากที่ธนาคารเพิ่งปรับขึ้นดอกเบี้ยเงินฝากประจำ 14 เดือนในอัตรา 0.25%  ต่อปี ตั้งแต่วันที่ 6 ธ.ค. ที่ผ่านมา เพื่อสนับสนุนการออมและเพิ่มผลตอบแทนให้กับลูกค้า
สำหรับกรุงศรี ปรับอัตราดอกเบี้ยเงินฝากและอัตราดอกเบี้ยเงินกู้ ดังนี้
1.อัตราดอกเบี้ยเงินฝากประจำ เพิ่มขึ้น 0.15%-0.50%
2.อัตราดอกเบี้ยเงินกู้ สำหรับลูกค้ารายใหญ่ชั้นดี ประเภทเงินกู้แบบมีระยะเวลา (MLR) เพิ่มขึ้น 0.25% เป็น 6.08%, ลูกค้ารายใหญ่ชั้นดี ประเภทเงินเบิกเกินบัญชี (MOR) เพิ่มขึ้น 0.125% เป็น 6.325%, ลูกค้ารายย่อยชั้นดี (MRR) เพิ่มขึ้น 0.20% เป็น 6.25%
ทั้งนี้ อัตราดอกเบี้ยดังกล่าวจะมีผลตั้งแต่วันที่ 13 ธ.ค. 65 เป็นต้นไป